CELEX: 62011TN0601
Language: et
Date: 2011-11-30 00:00:00
Title: Kohtuasi T-601/11: 30. novembril 2011 esitatud hagi — Dansk Automat Brancheforening versus komisjon

28.1.2012   
            
            
               ET
            
            
               Euroopa Liidu Teataja
            
            
               C 25/63
            
         
      30. novembril 2011 esitatud hagi — Dansk Automat Brancheforening versus komisjon
      (Kohtuasi T-601/11)
      (2012/C 25/121)
      Kohtumenetluse keel: taani
      
         Pooled
      
      
         Hageja: Dansk Automat Brancheforening (Fredericia, Taani) (esindajad: K. Dyekjær, T. Høg, J. Flodgaard)
      
         Kostja: Euroopa Komisjon
      
         Nõuded
      
      Hageja palub Üldkohtul:
      
                  —
               
               
                  tühistada komisjoni 20. septembri 2011. aasta otsus asjas C 35/2010 (ex N 302/2010), mis puudutab meetmeid, millega Taani kavatseb Taani hasartmängumaksuseaduse kohaselt maksustada interneti hasartmänge;
               
            
                  —
               
               
                  tuvastada, et komisjoni 20. septembri 2011. aasta otsus asjas C 35/2010 (ex N 302/2010), mis puudutab meetmeid, millega Taani kavatseb Taani hasartmängumaksuseaduse kohaselt maksustada interneti hasartmänge, on kehtetu osas, milles meede tunnistatakse ELTL artikli 107 lõike 3 punkti c alusel ühisturuga kokkusobivaks;
               
            
                  —
               
               
                  mõista kohtukulud välja komisjonilt.
               
            
         Väited ja peamised argumendid
      
      Hagi põhjenduseks esitab hageja viis väidet.
      
                  1.
               
               
                  Esimene väide, et vaidlustatud otsus ei ole põhjendatud, kuna argumendid, millega toetati väidet, et kõnealune abi — mis seisneb selles, et interneti hasartmängude suhtes kohaldatav maks on madalam kui see, mis on ette nähtud Taanis asuvatele hasartmänguettevõtetele — on kooskõlas ELTL artikli 107 lõike 3 punktiga c, ei ole seotud selles sättes välja toodud kriteeriumiga.
               
            
                  2.
               
               
                  Teine väide, et vaidlustatud otsus tuleks tühistada oluliste menetlusnormide rikkumise tõttu, kuna hagejale ei antud võimalust esitada oma seisukohti ELTL artikli 107 lõike 3 punkti c kohaldamise osas.
               
            
                  3.
               
               
                  Kolmas väide, et õigusnormi on kohaldatud vääralt, kuivõrd komisjoni otsus on ilmselgelt väär, sest ELTL artikli 107 lõike 3 punkt c ei anna mingit õigust kuulutada, et kõnesolev abi on nimetatud lepinguga kooskõlas ning komisjon ületas talle sellest sättest tulenevat kaalutlusõigust.
               
            
                  4.
               
               
                  Neljas väide, et võimu kuritarvitati, kuivõrd kõnealuse sätte tausta moodustavad eesmärgid ei ole tegelikult vaidlustatud otsuse aluseks.
               
            
                  5.
               
               
                  Viies väide, et vaidlustatud otsus eirab proportsionaalsuse põhimõtet, kuna seal ei ole näidatud, et otsus ei lähe kaugemale kui vaja.